จับมือภาคท้องถิ่นเข้มงวดการตั้งด่านชุมชน ลดอุบัติเหตุจากกรณีเมาแล้วขับในถนนสายรอง
นายแพทย์วิทยา ชาติบัญชาชัย ประธานแผนงานสนับสนุนการป้องกันอุบัติเหตุจราจรระดับจังหวัด สำนักงานกองทุนสนับสนุนการสร้างเสริมสุขภาพ (สสส.) กล่าวว่า จากรายงานสถิติการเกิดอุบัติเหตุในช่วงเทศกาลสงกรานต์จนถึงล่าสุด ภาพรวมดีกว่าปีที่ผ่านมา แต่ยังต้องติดตามต่อเนื่อง โดยเฉพาะในช่วงนี้ที่ประชาชนจะเดินทางออกไปท่องเที่ยวยังพื้นที่จัดงานเทศกาลและจะจัดงานสังสรรค์กันภายในบ้านและชุมชนต่างๆ เป็นปัจจัยให้เกิดอุบัติเหตุในชุมชนเพิ่มสูงขึ้น จึงต้องอาศัยความร่วมมือจากชุมชนมาช่วยป้องกันการเกิดอุบัติเหตุ โดยประสานการทำงานกับท้องถิ่นทั้งกำนัน ผู้ใหญ่บ้าน องค์การบริหารส่วนตำบล ตั้งด่านสกัดไม่ให้ผู้ดื่มแอลกอฮอล์ออกมาขับขี่ยวดยานพาหนะอย่างจริงจัง โดยเฉพาะการขับขี่รถจักรยานยนต์ที่พบสถิติเกิดอุบัติเหตุถนนสายรองสูงมาก จึงตั้งเป้าหมายลดสูญเสียตำบลละ 1 คน พร้อมขอความร่วมมือครอบครัวมีส่วนร่วมป้องกันการเกิดอุบัติเหตุกับสมาชิกภายในบ้านเพื่อลดจำนวนผู้บาดเจ็บและเสียชีวิตตลอดเทศกาลสงกรานต์นี้